**Bilješka o autorici**

Fatima (rođ. Begagić) Hadžić (1979) završila je studij klavira (2003) i muzikologije (2005), a zatim magistrirala (2009) i doktorirala (2012) na Odsjeku za muzikologiju na Muzičkoj akademiji Univerziteta u Sarajevu. Od 2006. djeluje na Muzičkoj akademiji Univerziteta u Sarajevu na Odsjeku za muzikologiju, a od 2012. kao docentica iz oblasti muzikologije.

Težište istraživanja F. Hadžić je muzička historiografija i historija muzike, posebno historija muzike u Bosni i Hercegovini. U brojnim naučnim i stručnim radovima nastoji pojedine probleme, institucije, pojedince, kao i razdoblja rasvijetliti u kontekstu općih društveno-političkih prilika u Bosni i Hercegovini i šire. Nekoliko radova posvećeno je problemu muzičke migracije, tj. ulozi Čeha u razvoju muzičke kulture u Bosni i Hercegovini.

Uredila je pet zbornika radova međunarodnih muzikoloških simpozija "Muzika u društvu", te dva CD-a umjetničke muzike. Radove je izlagala na simpozijima u organizaciji Muzikološkog društva FBIH, IMS-a (International Musicological Society), ICTM-a (International Council for Traditional Music) i drugih institucija u BiH, Hrvatskoj, Sloveniji, Češkoj i Italiji. Objavila je više naučnih i stručnih radova u naučnim časopisima u BiH, Hrvatskoj, Sloveniji i Češkoj i jedanaest članaka za Grove Music Online (Oxford University Press).

Saradnica je Instituta za muzikologiju Muzičke akademije u Sarajevu i zamjenica glavne urednice časopisa za muzičku kulturu *Muzika*. Aktivna je članica Muzikološkog društva Federacije Bosne i Hercegovine i ICTM-ovog Nacionalnog komiteta za BiH. Od 2014. do 2018. obnašala je dužnost predsjednice Muzikološkog društva Federacije BiH.